ชาติวา

ชาติวา (บาเลนเซีย: Xàtiva) หรือ ฆาติบา (สเปน: Játiva) เป็นเมืองและเทศบาลแห่งหนึ่งในจังหวัดบาเลนเซีย แคว้นบาเลนเซีย ประเทศสเปน ตั้งอยู่บนฝั่งขวา (ฝั่งตะวันตก) ของแม่น้ำอัลไบดา บริเวณจุดตัดระหว่างทางรถไฟสายบาเลนเซีย–มูร์เซียกับสายบาเลนเซีย–อัลบาเซเต และห่างจากทะเลเมดิเตอร์เรเนียนเข้าไปในแผ่นดินประมาณ 25 กิโลเมตร ในสมัยอัลอันดะลุส ชาวอาหรับได้นำเทคโนโลยีการผลิตกระดาษเข้าสู่ชาติวา ในคริสต์ศตวรรษที่ 12 ชาติวาเป็นที่รู้จักในแวดวงการศึกษาและวิชาการ นามสกุลของอะบู อิสฮาก อัชชาฏิบี นักวิชาการอิสลาม บ่งบอกว่าเขาสืบเชื้อสายมาจากเมืองนี้ หลังจากการพิชิตดินแดนคืนโดยอาณาจักรคริสเตียนทางภาคเหนือและการเพิ่มจำนวนประชากรคริสเตียนในพื้นที่ ชาติวาได้กลายเป็นถิ่นกำเนิดของตระกูลบอร์จาซึ่งเป็นหนึ่งในตระกูลที่ทรงอิทธิพลที่สุดในสมัยฟื้นฟูศิลปวิทยา สมเด็จพระสันตะปาปากัลลิสตุสที่ 3 (อัลฟ็อนส์ เด บอร์จา) และสมเด็จพระสันตะปาปาอเล็กซานเดอร์ที่ 6 (โรเดริก เด บอร์จา) ทรงสืบเชื้อสายมาจากตระกูลนี้ อ้างอิง